Bættar samgöngur, fjarskipti og rafmagn eru meðal þess sem þarf að ráðast í til að auka byggðafestu í Árneshreppi. Þetta kemur fram í tillögum verkefnisstjórnar brothættra byggða í hreppnum.
Tillögur verkefnisstjórnarinnar gera grein fyrir þeim aðgerðum sem stjórnvöld geta gripið til í þágu byggðar í Árneshreppi. Þar er sérstök áhersla lögð á innviðauppbyggingu. Skúli Gautason sem stýrir verkefninu Áfram Árneshreppur segir að þessar aðgerðir skipti mestu máli við að bjarga byggð í hreppnum og standi öðrum aðgerðum eða framtaki fyrir þrifum.
Alltaf strandar þetta á þriggja fasa rafmagni, strandar á samgöngum og þessum stóru málum sem sveitarfélagið eitt og sér ræður ekki við þannig að ríkisvaldið verður að koma að þessum málum.
Skúli segir að byrja þurfi á að afnema G-regluna svokölluðu sem felur það í sér að snjómokstur á veginum norður í hreppinn liggur niðri fyrstu þrjá mánuði ársins. Þá sé vegurinn ófær og flugsamgöngur eini ferðamátinn í og úr hreppnum. Breyta þurfi yfir í F-regluna þar sem mokað yrði tvisvar í viku.
Við fengum upplýsingar frá Vegagerðinni um þetta. Hvað það myndi kosta og þeirra mat er að þetta myndi kosta 16,7 milljónir á ári sem mér finnst bara vera smáaurar í stóra samhenginu.
Þar til af því verður, er lagt til að flug á svæðinu sé greitt niður um 75 prósent fyrstu þrjá mánuði ársins. Allar tillögurnar ná til næstu fimm ára sem Skúli segir skipta sköpum þar sem meðalaldur í sveitarfélaginu fari óneitanlega hækkandi og þörf sé á endurnýjun.
Við höfum spurt þessarar spurningar, á að halda Árneshreppi í byggð? Það er grundvallarspurningin sem þarf að svara og allir hafa svarað því játandi. Það á að halda landinu í byggð og þá kostar það ákveðið.